*A határozati javaslat elfogadásához*

***a Mötv. 50. §-a alapján minősített*** *többség szükséges,*

*az előterjesztés* ***nyilvános ülésen tárgyalható****!*

*142. számú előterjesztés*

Bátaszék Város Önkormányzat Képviselő-testületének 2022. augusztus 24-én

16 órakor megtartandó rendkívüli ülésére

Döntés az önkormányzat víziközmű vagyonának, víziközmű működtető eszköz tulajdonjogának és víziközmű-szolgáltatóban fennálló társasági részesedésének átruházására irányuló Integrációs Programban történő részvételről

|  |
| --- |
| **Előterjesztő:** dr. Bozsolik Róbert polgármester  **Készítette** : dr. Firle-Paksi Anna aljegyző  Tóthné Lelkes Erika pénzügyi irodavezető    **Törvényességi ellenőrzést végezte:** Kondriczné dr. Varga Erzsébet jegyző  **Tárgyalja:** - |

**Tisztelt Képviselő-testület!**

**Bátaszék Város Önkormányzata Képviselő-testülete 2022. június 22-ei ülésén tárgyalta** az Egyesült Regionális Önkormányzati Víziközmű Zártkörűen Működő Részvénytársaság (a továbbiakban: E.R.Ö.V. Víziközmű Zrt.) és a Re-víz Duna-menti Regionális Víz- és Csatornamű Korlátolt Felelősségű Társaság (a továbbiakban: Re-víz Duna-menti Kft.) 2021. évi tevékenységükről készített beszámolóikat, továbbá az E.R.Ö.V. Víziközmű Zrt. 2021. évi üzleti jelentését és a 2022. évi üzleti tervét is.

**2022. évi üzleti tervük 7. pontjában jelezték** - felhívva az érintett önkormányzatok figyelmét arra - hogy a világgazdaságban tapasztalható energiaár robbanás nagyon nagymértékben befolyásolja a Zrt működését. A Társaság nagy fogyasztónak minősül, ezért a tőzsdéről kell beszerezni a villamos energiát - a 2021. évi 36 Ft/KWh árral szemben - jelenleg 112,5 Ft/KWh áron kapják. A működés csak villamos energia felhasználás mellett oldható meg mind a víz mind a szennyvízágazaton. Amíg a 2021. évben átlag havi 36 000 e Ft volt az áramköltség, addig 2022-ben 106 500 e Ft átlaggal kell számolnunk. Mindezzel szemben az árbevételt meghatározó víz és szennyvízdíj hatósági árak nem változtak a 2013. év óta. Hatósági árral szemben egy tőzsdei ár van, ami jelenleg irreálisan magas. A Zrt. eddigi működése során a 2013. év óta mindig törekedett arra, hogy pozitív eredménnyel zárja az üzleti éveket. A jelenlegi helyzet tőlük független, a pozitív eredmény nem valósítható meg. Amennyiben **támogatást, kompenzációt nem biztosítanak a hatósági árszabályozás mellé, akkor a Zrt. fizetési kötelezettségeit az év során nem tudja teljesíteni.**

Így a T. Képviselő-testület előtt is ismert helyzetre tekintettel **Artim Andrásné az E.R.Ö.V. Vízközmű Zrt. vezérigazgatója, Prof. Dr. Palkovics László technológiai és ipari miniszterhez címzett, 2022. július 11. napján kelt levelében** (1. számú melléklet) segítséget kért annak érdekében, hogy a szolgáltatásuk folytatásához állami támogatást kaphassanak. Vezérigazgató Asszony levelében kitért a társaság elmúlt 10 éves nyereséges gazdálkodására, az elektromos energia árának 340 %-os emelkedésére, kérte a Miniszter Urat, hogy a társaság zavartalan működéséhez biztosítson 880 millió Ft támogatást. A Minisztérium illetékes államtitkárával lefolytatott egyeztetésen megerősítést nyert, hogy az állam részéről pénzügyi támogatás nem várható, ellenben javasolták, hogy az E.R.Ö.V. Víziközmű Zrt. vegye fel a kapcsolatot a Nemzeti Vízművek Zrt.-vel a **víziközmű-szolgáltatásról szóló** törvény szerinti lehetséges üzemeltetési és az ellátás biztonsági megoldások megvitatása érdekében.

**A Nemzeti Vízművek Zrt. 2022. július 15. napján kelt levelében** (2. számú melléklet) **tájékoztatta** az E.R.Ö.V. Víziközmű Zrt.-t az integrációs eljárás menetéről. Az **Integrációs Program legfőbb célja**, hogy az érintett térségben a víziközmű ellátásbiztonsága mindenekfelett biztosított legyen, az ivóvíz- és szennyvíz szolgáltatás a fogyasztók részéről fennakadásmentesen igénybevehető maradjon. E körben megnyílt a lehetőség, hogy amennyiben az ellátásért felelős önkormányzatok bármilyen okból nem tudják vagy nem kívánják a víziközmű ellátásból eredő kötelezettségeiket ellátni, úgy ingyenesen és önkéntesen felajánlhatják az ellátási felelősséget és a víziközmű vagyont a Magyar Állam részére. **A folyamat első lépése az önkormányzati integrációs szándék kinyilvánítása.** Majd a vizsgálati szakaszban feltérképezésre kerül az átadni kívánt víziközmű, valamint víziközmű működtető vagyon gazdasági, jogi és műszaki vonatkozásai az önkormányzatok és a szolgáltató aktív közreműködésével, együttműködési megállapodás megkötésével. Az adatszolgáltatásokat követően, a szükséges információk birtokában a Nemzeti Vízművek Zrt. elkészíti Integrációs Javaslatát. A fentieket követően az önkormányzatok részéről szükség lesz további képviselő-testületi döntésekre. A körülmények tisztázását és a vonatkozó kormányhatározat meghozatalát követően kerülhet sor a tranzakciós szerződésnek a határozatban megjelölt irányvonalak mentén történő megkötésére. A teljes integrációs folyamat lebonyolítása több hónapon át tartó szoros együttműködést kíván a felek részéről.

**2022. július 20. napján a Re-víz Duna-menti Kft.** –mint az E.R.Ö.V. Vízközmű Zrt. alapítója – **taggyűlést tartott**, ahol a **következő pontokkal kapcsolatosan születtek döntések** (3. számú melléklet):

* az alaptó az E.R.Ö.V. Víziközmű Zrt. elektromos áramdíj emelkedése miatti veszteségét alaptőke emeléssel -anyagi erőforrások hiányában – nem tudja pótolni;
* felhatalmazást kapott az E.R.Ö.V. Víziközmű Zrt. vezérigazgatója, hogy folytasson tárgyalásokat a víziközmű vagyon és a víziközmű működtető eszközök tulajdonjogának állam javára történő átruházásáról, az ehhez szükséges Nemzeti Vízművek Zrt.-vel kötendő együttműködési megállapodásról;
* az átruházás eredményeként az állam lesz az új ellátásért felelős, de a szolgáltató továbbra is az E.R.Ö.V. Víziközmű Zrt. marad;
* az alaptó felhívta a Társaság tagjait, mint ellátásért felelős önkormányzatokat, hogy 2022. augusztus 10. napjáig képviselő-testületi üléseiken döntsenek a tulajdonukban álló víziközmű vagyon és működtető eszközök és a víziközmű szolgáltatóban fennálló társasági részesedésük állam javára történő térítésmentes átruházásának szándékáról.

**A víziközmű-szolgáltatásról szóló 2011. évi CCIX. törvény rendelkezik a vagyonátadás feltételeiről az alábbiak szerint:**

5/F §. (4a) bekezdése szerint: *„A települési önkormányzat a tulajdonában álló víziközmű-vagyon 5/H. § (2) és (3) bekezdése szerinti átruházása esetén mentesül a (4) bekezdésben meghatározott ellátási felelősség alól.”*

5/H §.-ának következő bekezdései:

*„(2) Az ellátásért felelős önkormányzat a víziközmű-vagyon, illetve a tulajdonában álló víziközmű működtető eszköz tulajdonjogát térítésmentesen, nyilvántartási értéken történő átvezetéssel is átruházhatja az államra, ha a víziközmű-rendszeren kizárólagos vagy az állammal közös tulajdonnal rendelkezik.*

*(3) Ha víziközmű-rendszeren több ellátásért felelős önkormányzat is tulajdonnal rendelkezik, az ellátásért felelős önkormányzatok egyhangú döntéssel a víziközmű-rendszer, illetve a tulajdonukban álló víziközmű működtető eszköz tulajdonjogát térítésmentesen, nyilvántartási értéken történő átvezetéssel is átruházhatják az államra.”*

*„(9) A települési önkormányzat - a víziközmű-vagyon (2) vagy (3) bekezdés szerinti átruházásához kapcsolódóan - térítésmentesen átruházhatja az államra, mint új ellátásért felelősre az átadással érintett víziközmű-rendszer üzemeltetését szerződéses jogviszony alapján ellátó víziközmű-szolgáltatóban fennálló társasági részesedését. A térítésmentes tulajdon-átruházás az általános forgalmi adó szempontjából közcélú adománynak minősül.”*

**Az E.R.Ö.V. Víziközmű Zrt. célja** (4. számú melléklet), **hogy az 51 településen változatlanul az E.R.Ö.V. Víziközmű Zrt. legyen a Szolgáltató,** hiszen az elmúlt 9 évben közszolgáltatói feladatát megfelelő minőségben, biztonságosan és nyereségesen végezte, megvalósította a Gördülő Fejlesztési Tervben elfogadott fejlesztéseket. A tulajdonosváltozás ellenére is lehetőséget látnak arra, hogy az állammal kötött megállapodás alapján a jelenlegi szolgáltató tovább üzemelhessen. **Az elektromos áramdíj miatti veszteség pótlása azonban – az önkormányzatok anyagi erejének hiányában - csak az Integrációs Programban való részvétellel, fentiekben részletezett eljárás lefolytatásával lehetséges.**

**Bátaszék Város Önkormányzatának ingatlanvagyon-kataszter szakrendszere alapján az önkormányzat becsült víziközmű vagyona megközelítőleg bruttó 2,5 milliárd forint.**

**A RE-VÍZ Duna-menti Kft.-ben lévő 7 %-os részesedésünk könyv szerinti értéke 17.790 e Ft.**

Az előterjesztés 5. számú mellékletét képezi a 2022. július 20. napján tartott taggyűlés szakmai anyaga, továbbá a 2021. évi villamos energia felhasználásból és a megemelkedett villamos energia árakból kalkulált várható 2022. évi villamos energia költség.

A Képviselő-testület **170/2022.(VIII.03.) önkormányzati határozatával** az önkormányzat víziközmű vagyonának, víziközmű működtető eszköz tulajdonjogának és víziközmű-szolgáltatóban fennálló társasági részesedésének **átruházására irányuló döntés elnapolásáról döntött, egyúttal felhatalmazta Dr. Bozsolik Róbert polgármestert, Dr. Bonnyai József Pénzügyi és Gazdasági Bizottság elnökét és Dr. Puskás Imre Fidesz frakcióvezetőt, hogy folytassanak le előkészítő tárgyalásokat arra vonatkozóan, hogy milyen jogi, pénzügyi és szakmai feltételek mellett volna lehetőség az önkormányzati víziközmű vagyon megtartására.**

A fentiekre tekintettel a felhatalmazott személyek **előkészítő tárgyalásokat kívántak lefolytatni Bátaszék város környezetében szolgáltató 90%-os állami tulajdonú DRV Zrt. és az önkormányzatok tulajdonában lévő Mezőföldvíz Kft. víziközmű szolgáltatókkal**:

**2022. augusztus 8. napján**, több alkalommal telefonos egyeztetés történt a DRV Zrt. illetékes munkatársával. A reggeli órákban lefolytatott telefonos egyeztetés során munkatárs jelezte, hogy a szolgáltatás esetleges átvétele két módon lehetséges:

1. a víziközművagyon átadásával a Nemzeti Vízművek Zrt. bevonásával (ingyenes és önkéntes vagyonátadással egyidejűleg új szolgáltató kijelölése – Integrációs Program). Az utóbbi időben többnyire ezt az eljárásrendet alkalmazzák, ez is egy hosszú eljárási folyamat.
2. víziközművagyon átadása és Bérleti-Üzemeltetési Szerződés (a továbbiakban: BÜSZ) keretében történő szolgáltatóváltás. Itt feltétel, hogy a korábbi szolgáltatóval történjen meg a szerződésbontás (rendkívüli felmondás, közös megegyezés), de ez a folyamat is minimum 8 hónapot vesz igénybe, így a szolgáltatóváltás 2023-ban történhetne meg.

Elmondta, hogy személyes találkozóra legkorábban egy-két héten belül lehetne sort keríteni. Kérte a jelenlegi BÜSZ megküldését és alapinformációkat arra vonatkozóan, hogy mind a víz, mind a szennyvíz tekintetében mely településekkel alkotunk egy rendszert, mert meg kellene vizsgálják azt, hogy műszakilag hogyan lenne átvehető a rendszer (Bátaszék közigazgatási területén lévő víz és szennyvíz rendszer önállóan átvehető, vagy a teljes műszakilag együtt üzemeltettet rendszert kellene átvenni) Első alkalommal annyit tudott mondani, hogy nem zárkóznak el egy egyeztetéstől, de neki is egyeztetnie kell a tulajdonosi jogokat gyakorló Nemzeti Vízművek Zrt. illetékesével.

**A második, késő délutáni egyeztetés során tájékoztatta az önkormányzatot, hogy Nemzeti Vízművek Zrt.-vel folytatott egyeztetés alapján a DRV Zrt. nem kíván közvetlenül bérleti-üzemeltetési szerződést kötni.**

A felhatalmazott személyek a **Mezőföldvíz Kft.-**vel is megpróbálták a közvetlen kapcsolatot felvenni, de a szabadságolások miatt erre nem volt mód. Közvetett információként tudomásukra jutott, hogy a Kft. **is részt vett azon a minisztérium által összehívott előkészítő megbeszélésen, melynek célja az önkormányzati tulajdonú víziközmű szolgáltatók Integrációs Programban történő részvételét, a víziközmű vagyon állam részére történő átadását célozza.** **Ez alapján azt feltételezzük, hogy okafogyottá vált a kapcsolatfelvétel.**

**A jelenleg hatályos BÜSZ, valamint a víziközmű-szolgáltatásról szóló 2011. évi CCIX. törvény (Vsztv.) szerint megvizsgálásra került a szerződés esetleges megszüntetésének lehetősége is:**

A BÜSZ megszűnéséről a hatályos szerződés X. fejezete rendelkezik, így az a 15 év határozott idő lejártával (2028-ban), rendkívüli felmondással – súlyos szerződésszegés esetén - a naptári év végére, 8 hónapos felmondási idővel lehetséges. **A rendkívüli felmondásnak és ezen belül a súlyos szerződésszegésnek a feltételei az E.R.Ö.V. Víziközmű Zrt. fizetésképtelensége esetén ez évben esetlegesen beállhat, de így is ezen feltételek mellett legkorábban 2023. december 31-re lehetne a szerződést felmondani.**

A Vsztv. 20. §. (3) bek. alapján a szerződés közös megegyezéssel történő megszüntetése esetén is – ha a felek között erre vonatkozóan meg van a szándék - legalább 8 hónap a megszüntetési határidő.

A fentiekkel kapcsolatosan egyeztetés került kezdeményezésre 2022. augusztus 8. napján az E.R.Ö.V. Víziközmű Zrt. menedzsmentjével, mely során a 6. mellékletben foglalt információkat bocsátották a rendelkezésünkre:

**A dokumentum alapján úgy tűnik, hogy önkormányzati veszteségfinanszírozás nélkül – erre nincs fedezet az önkormányzat költségvetésében – csak egy módon lehetséges a víz- és szennyvízszolgáltatást zavartalanul biztosítani a településen, ha a Képviselő-testület elfogadja és Bátaszék Város Önkormányzata csatlakozik az Integrációs Programhoz a melléklet szerinti tervezett ütemezés szerint, mivel így nyílna mód a teljes 2022. évi veszteség állam általi finanszírozására, az E.R.Ö.V. Víziközmű Zrt., mint szolgáltató megtartására a jelenlegi ellátási területen.**

A fentiekre tekintettel kérjük a T. Képviselő-testületet az alábbi határozati javaslat elfogadására:

**H a t á r o z a t i j a v a s l a t :**

**Az önkormányzat víziközmű vagyonának, víziközmű működtető eszköz tulajdonjogának és víziközmű-szolgáltatóban fennálló társasági részesedésének átruházására irányuló Integrációs Programban történő részvételre**

Bátaszék Város Önkormányzatának Képviselő-testülete az alábbi szándéknyilatkozatot teszi:

1. Bátaszék Város Önkormányzata részt kíván venni az ivóvíz- és szennyvízszolgáltatás biztosítása vonatkozásában fennálló ellátási kötelezettségének, a tulajdonában álló víziközmű vagyonnak és a víziközmű-szolgáltatóban fennálló társasági részesedésének a Magyar Államra történő átruházására irányuló Integrációs Programban;
2. felhatalmazza a város polgármesterét arra, hogy az Integrációs Programban való részvétellel kapcsolatos dokumentumokat aláírja.

*Határidő:* 2022. augusztus 25.

*Felelős:* Kondriczné dr. Varga Erzsébet jegyző

(a határozat megküldéséért)

*Határozatról értesül:* E.R.Ö.V. Víziközmű Zrt.

Bátaszéki KÖH Pénzügyi Iroda

irattár